Title: Fond detí a mládeže
Author: Andrejka Sojčáková
Last saved by: agenda0
Company: FDaM

Dôvodová správa

Fond detí a mládeže predloženým materiálom upresňuje špecifikáciu majetku štátu v správe Fondu detí a mládeže prevedeného uznesením vlády SR č. 714/2001 z 18.7.2001 bezodplatným prevodom do Nadácie mládeže Slovenska a opravuje uznesenie vlády č. 1017/2001 z 24.10.2001, ktorým vláda SR vyslovila súhlas s odplatným prevodom majetku štátu v správe FDaM. 
Vzhľadom na skutočnosť, že k termínu prevodu (uznesenie vlády č. 714/2001) neboli zo strany väčšiny nájomcov vyčíslené a zo strany Fondu detí a mládeže odsúhlasené investície do predmetných objektov, nebola zrejmá hodnota technického zhodnotenia a tá nemohla byť zohľadnená v účtovnej hodnote prevádzaného majetku k 30.júnu 2001. V audítorskej správe audítor konštatuje, že rozhodnutie zakladateľa o prevode časti nehnuteľností Nádácii mládeže Slovenska je nejednoznačné v oblasti definície prechodu nehnuteľností vrátane technického zhodnotenia budov vykonaného nájomcom a predložených k zúčtovaniu po ukončení nájmu. Audítor ďalej konštatuje, že na základe takto nepresne definovanej hodnoty predmetov darovania je možné predpokladť v budúcnosti právne spory ohľadom hodnoty majetku, ktorý bol predmetom darovania. Rada Fondu detí a mládeže navrhuje, po konzultácii s audítorom fondu, riešiť presnejšiu špecifikáciu prevádzaného majetku zmenou uznesenia vlády SR so zaradenou všeobecnou formuláciou „vrátane technického zhodnotenia a opráv nehnuteľnosti“ Touto zmenou uznesenia sa upresňuje právny stav. 
Druhou výhradou audítora bola „definícia účtovnej hodnoty darovaného majetku vzhľadom na nulovú zostatkovú cenu majetku evidovaného na účte 024 a 028, čo sa premietlo i do darovacích zmlúv.“ Po doporučení audítora Rada Fondu detí a mládeže navrhuje v prípadoch, v ktorých sa majetok ktorý sa prevádza, ale nebol súčasťou uznesenia vzhľadom na jeho nulovú zostatkovú hodnotu, doplniť do predmetných uznesení formuláciu špecifikujúcu obstarávaciu hodnotu prevádzaného majetku s nulovou zostatkovou hodnotou.
Treťou zmenou uznesenia č.714/2001 z 18.7.2001 a zmenou uznesenia č. 1017/2001 z 24.10.2001 je korekcia mechanických chýb, ktoré vznikli pri prepise technických podkladov do textu navrhovaných uznesení. Ide o upresnenie katastrálnych území a parcelných čísel, ako aj v prípade uznesenia č. 29 doplnenie druhého kupujúceho, v súlade so zmluvou.